海棠
作者：周弼
朝代：宋

paragraphs: 海棠最佳須老叢，遠及百年花始紅。
歷看名葩此爲盛，剛柯硬葉交相映。
倚石攢青二三丈，雨膏倒吸胭脂上。
仿佛璇霄發曙光，細族蓬萊綉旗仗。
露欲收珠色轉深，香玉萬顆藏春陰。
輕風欲透紫絲障，一片朝霞傾入林。
鳳城多少栽花處，低嫩俱無可觀樹。
相對令人憶故山，年年雕萼掃朱欄。
只今惟有溪童在，應放高枝棲白鷴。